Daugavpils Lokomotīvju Remonta Rūpnīca

**[[akciju sabiedrība|AS]] "Daugavpils Lokomotīvju Remonta Rūpnīca"** (saīsinājumā ***DLRR***) ir Latvijā reģistrēts uzņēmums, kas nodarbojās ar dzelzceļa ritošā sastāva kapitālo remontu un modernizāciju, tramvaju būvi, kā arī piedāvā metālapstrādes pakalpojumus. Tas atrodas Daugavpilī, un ir lielākais šāda profila uzņēmums Baltijas valstīs.
Rūpnīca ir dibināta 1866. gadā. 1994. gadā to reorganizēja par valsts akciju sabiedrību, bet 1998. gadā privatizēja.

DLRR īpašnieki ir Igaunijas dzelzceļa uzņēmumi *[[Skinest Rail|AS Skinest Rail]]* (53,99 %) un *OÜ Lokomotiiv Investeeringuud* (46,01 %), kuru patiesais labuma guvējs ir Igaunijas uzņēmējs Oļegs Osinovskis.

Uzņēmums remontē, veic apkopi un modernizē dīzeļlokomotīves (kravas un pasažieru vilcienu, manevru), pasažieru dīzeļvilcienus un elektrovilcienus, kā arī citas dzelzceļa ritošā sastāva iekārtas. Bez tam DLRR izgatavo dažādas detaļas un metāla konstrukcijas, kā arī veic metālapstrādes pakalpojumus.

DLRR teritorija plešas 26 ha platībā Daugavpils centrā — starp Daugavu un pilsētas galveno ielu. Lielu daļu teritorijas aizņem sliežu ceļi, piebrauktuves, noliktavas.
Uzņēmums ir unikāls ar to, ka visas lokomotīvju remonta operācijas veic uz vietas, jo citur Eiropā uzņēmumi ir specializēti.

## Vēsture
1866. gadā Daugavpilī (tajā laikā Dinaburga) tika izveidotas Pēterburgas—Varšavas un Rīgas—Orlas dzelzceļa līniju Galvenās dzelzceļa darbnīcas. Tajās varēja saremontēt 20 tvaika lokomotīves un 44 kravas divasu vagonus gadā.
1895. gadā darbnīcas paplašināja, specializējoties uz lokomotīvju remontu. Tika uzbūvēta arī sava elektrostacija ar jaudu 360 kW. 20. gadsimta sākumā Dvinskas galvenās dzelzceļa darbnīcas bija lielākais uzņēmums pilsētā, nodarbinot vairāk nekā tūkstoš cilvēku.
1945. gadā Galvenās dzelzceļa darbnīcas pārdēvēja par Daugavpils tvaika lokomotīvju vagonu remonta rūpnīcu.
1959. gadā sākās rūpnīcas rekonstrukcija, lai varētu remontēt dīzeļlokomotīves.
1962. gadā rūpnīcu pārdēvēja par **Daugavpils lokomotīvju remonta rūpnīcu**. 1968. gadā rūpnīca konveijera līniju lokomotīves *TE3* remontam. 1980. gadā ieviesa ražošanas pārvaldības automatizēto sistēmu.
1980. gadā uz rūpnīcas bāzes izveidoja Ļeņingradas dzelzceļa transporta inženieru institūta katedras "Lokomotīves un lokomotīvju saimniecība" filiāli.

Pēc Latvijas neatkarības atjaunošanas 1991. gadā rūpnīcu pārdēvēja par Valsts dzelzceļa uzņēmumu "LOKOMOTĪVE". 1990. gados uzsāka arī elektrovilcienu *[[ER2]]*, *[[ER9]]* atjaunošanu.
1994. gadā valsts uzņēmumu reorganizēja par akciju sabiedrību Valsts akciju sabiedrība "LOKOMOTĪVE".
1998. gadā uzņēmumu privatizēja.

2001. gada 28. maijā AS "LOKOMOTĪVE" akcijas sāka kotēt Rīgas fondu biržā, brīvajā sarakstā.
2004. gadā Igaunijas uzņēmumi *Skinest* un *Spaceсom* ieguva 84,5 % "LOKOMOTĪVE" akciju. Akciju sabiedrībai atjaunoja "Daugavpils Lokomotīvju Remonta Rūpnīcas" (DLRR) nosaukumu.
2007. gada 21. maijā tās akcijas iekļāva Baltijas Otrajā sarakstā.
2007. gadā uzņēmumu reorganizēja, izveidojot 11 meitas uzņēmumus.
2012. gadā DLRR peļņa pārsniedza 1 miljonu EUR, bet 2013. gadā tam bija zaudējumi 263 953 EUR, ieņēmumi — 25 miljoni EUR, no kuriem 22,14 miljonus eiro veidoja dīzeļlokomotīvju remonts; 59,7 % produkcijas realizēja Krievijā.

2013. gada 22. augustā uzņēmums "Pasažieru vilciens" izsludināja konkursu "Par DR1A sērijas dīzeļvilcienu vagonu modernizāciju". Tajā uzvarēja uzņēmumu apvienība AS "Daugavpils lokomotīvju remonta rūpnīca", AS "VRC Zasulauks" un AS "Rīgas vagonbūves rūpnīca", kas apvienojās pilnsabiedrībā "DMU vilcieni". DLRR daļa pilnsabiedrībā bija 50 % balsstiesību. Līgums tika noslēgts 2014. gada 31. janvārī. DLRR darbu apjoms bija aptuveni 9 miljoni EUR, un projekts bija jāpabeidz līdz 2015. gada beigām.
2014. gada jūnijā "Daugavpils Lokomotīvju Remonta Rūpnīca" paziņoja, ka tā plāno diversificēt uzņēmuma darbību, lai pusi ieņēmumu nodrošinātu detaļu ražošana, bet otru pusi — dīzeļlokomotīvju remonts. Bija paredzēts ieguldīt 5 miljonus EUR jaunās iekārtās, piesaistot Eiropas Savienības struktūrfondu atbalstu, lai ražotu kvalitatīvas detaļas mašīnbūvei un metālapstrādei.
Ukrainas konflikta dēļ pasliktinājās Krievijas un Eiropas Savienības attiecības, līdz ar to krasi samazinājās pasūtījumi no Krievijas.
2015. gada marta sākumā "Daugavpils lokomotīvju remonta rūpnīca" pārdēvēja meitas uzņēmumu SIA "Elektromaš" par SIA "DL Lokomotīve" un dibināja uzņēmumu SIA *DL Metalworking*.
2016. gada septembra sākumā meitas uzņēmumus SIA *DL Metalworking*, SIA "DL lokomotīve" un SIA "Loģistika" pārdeva Lietuvas pilsonim Darjam Macijauskam; 20. septembrī tos pārdēvēja attiecīgi par SIA *Besonders*, SIA *Promotor AZ* un SIA *Gedankers*.
20. septembrī paziņoja, ka "Daugavpils lokomotīvju remonta rūpnīca" izveidojusi jaunus meitas uzņēmumus: SIA *DL metal*, SIA *LogKom* un SIA *LokRem*.

2016. gada 19. septembrī pilnsabiedrība "DMU vilcieni" nodeva pasūtītājam "Pasažieru vilciens" pēdējo sesto modernizēto vilcienu. Tā kā modernizācijas projekta realizācijas termiņš nebija ievērots, pasūtītājs piemēroja naudas sodu 10 % apmērā, kas DLRR radīja zaudējumus. 2016. gada oktobrī "Daugavpils lokomotīvju remonta rūpnīca" valdībai lūdz piešķirt garantijas bankas kredīta nodrošināšanai. Kopš 2015. gada janvāra uzņēmumā bija atlaisti 432 darbinieki jeb 45 % no kopējā darbinieku skaita.

2017. gada 23. oktobrī akcionārs Igaunijas uzņēmums *OÜ Lokomotiiv Investeeringud*, kam piederēja 13,39 % "Daugavpils lokomotīvju remonta rūpnīca" kapitāldaļu, izteica obligāto akciju atpirkšanas piedāvājumu DLRR akcijām. Pēc akciju atpirkšanas obligātā piedāvājuma noslēgšanās 22. novembrī *Lokomotiiv Investeeringud* dalība AS "Daugavpils lokomotīvju remonta rūpnīca" palielinājās līdz 46,01 %. 13. decembrī *Skinest Rail* ieguva 100 % līdzdalību *Lokomotiiv Investeeringud*, tādējādi *Skinest Rail* tiešā un netiešā veidā kontrolēja 95,92 % DLRR akciju. Pēc akciju atpirkšanas līdz 2018. gada janvāra beigām *Skinest Rail* kontrolē bija 100 % DLRR akciju. 2. februārī AS "Daugavpils Lokomotīvju Remonta Rūpnīca" akcijas tika izslēgtas no *Nasdaq* biržas. 14. februārī tika paziņots, ka *Skinest Rail* kļuvis par vienīgo *Daugavpils lokomotīvju remonta rūpnīca* īpašnieku.

2020. gada augustā DLRR meitas uzņēmums SIA *Ritrem* par 5,5 miljoniem eiro nopirka maksātnespējīgā kosmētikas ražotāja "Dzintars" aktīvus (ēkas Rīgā, Mālu ielā 30, ražošanas iekārtas, transportlīdzekļus, mēbeles, biroja tehniku un 87 preču zīmes).
11. septembrī SIA *Ritrem* nonāca Igaunijas uzņēmuma AS *Skinest Grupp* īpašumā; darījums reģistrēts 27. oktobrī.
7. oktobrī meitas uzņēmuma SIA "Instruments" nosaukums tika mainīts uz SIA *Dzintars Production* un par tā valdes locekli kļuva Anastasija Udalova. *Dzintars Production* plānoja *Ritrem* piederošajās bijušā "Dzintars" telpās atsākt kosmētikas ražošanu. Novembra sākumā par 32,43 % *Dzintars Production* kapitāldaļu turētāju kļuva SIA *Asko R*, kas piederēja Anastasijai Udalovai.
2021. gada 8. janvārī SIA  *Dzintars Production*, kas nodarbojas ar kosmētikas ražošanu ar ražotni Rīgā, bijušā "Dzintars" telpās, tika pārdēvēts par SIA *[[H.A. Brieger]]*, savukārt 24. septembrī tā 67,00 % kapitāldaļu pārņēma Igaunijā reģistrētā *AS SKINEST GRUPP* meitas uzņēmums SIA *Skinest Asset Management*.

2022. gada 29. septembrī paziņoja, ka AS "Daugavpils satiksme" ir noslēgusi līgumu ar DLRR par četru četrasu tramvaju vagonu piegādi par kopējo summu 7,4 miljoni eiro; uzņēmums tos izgatavoja savā rūpnīcā. 
Tramvaju vagonu izgatavošana Daugavpilī notiek sadarbībā ar Čehijas uzņēmumu *Pragoimex*. DLRR tika aprīkots cehs tramvaja vagonu būvniecībai, nokomplektēts un apmācīts personāls.
2023 gada oktobrī DLRR piegādāja AS "Daugavpils satiksme" pirmos divus no četriem jaunajiem tramvaju vagoniem.

## Struktūra
Uzņēmumam ir vairāki meitas uzņēmumi:
* SIA *DL metal*
* SIA *LogKom*
* SIA *LokRem*

## Pārvalde
AS "Daugavpils Lokomotīvju Remonta Rūpnīca" pārvaldes institūcijas ir akcionāru sapulce, padome un valde, no kurām augstākā ir akcionāru sapulce.

Padome ir uzņēmuma pārraudzības institūcija, kas akcionāru sapulču starplaikos pārstāv akcionāru intereses un uzrauga valdes darbību. Padomes priekšsēdētāja kopš 2021. gada februāra ir Anastasija Udalova.

Sabiedrības Valdes sastāvā ir 3 locekļi: Natālija Petrova, Antans Žmejausks un Vladislavs Pavlovičs.

No 2017. gada 5. oktobra līdz 2018. gada 26. aprīlim valdes priekšsēdētājs bija Vladimirs Kononovs.
No 2018. gada 26. aprīļa līdz 2019. gada 4. janvārim valdes priekšsēdētājs bija Lietuvas pilsonis Antans Žmejausks (*Antanas Žmejauskas*).
Pēc tam līdz 2019. gada 26. augustam valdes priekšsēdētājs bija Lietuvas pilsonis Gerimants Bakans (*Gerimantas Bakanas*).
No 2018. gada 26. aprīļa līdz 2020. gada 7. oktobrim valdes priekšsēdētāja bija Natālija Petrova.
No 2020. gada 7. oktobra līdz 2021. gada 18. janvārim valdes priekšsēdētāja bija Anastasija Udalova.

## Galerija

Attēls:Dlrz-2005.jpg| DLRR teritorija 2005. gadā
Attēls:Teplovoz-dlrz.jpg| DLRR lokomotīvju cehs 2014. gadā
Attēls:Dlrz-2013.jpg| Saremontētā lokomotīve (2013. gads)


## Atsauces

## Ārējās saites
* DLRR vietne